題鄭氏義門
作者：方鳳
朝代：宋

paragraphs: 人愛渭水清，畢竟河流渾。
不知黄虞世，何處覓旌門。
旌門縱百世，豈能外彝倫。
祇因風氣漓，遂表爲義民。
麟溪有寒泉，西流類拖紳。
泉聲徧塞耳，亂却牝雞晨。
夜帳潑煙黑，秋缸吐火紅。
六世孝友家，元屬書聲中。
爛銀鋪作榜，綽楔何崔崔。
戶神似相語，莫遣阿奴來。
人心一遭蠱，五官皆作魔。
不賡斯干詩，却聽燃萁歌。
兄弟本一氣，爲利分汝爾。
借問嗜利人，千載得不死。
鴟鴞巢滿林，何地不感惻。
若非慈烏啼，血淚收不得。
我身親乃有，况此身外物。
世人果何思，肝膽每相賊。
當年朱兩轓，回首血在頤。
爭如義門鬼，千載不餒而。
何人非楊椿，如椿能幾人。
祇緣本心死，所以有緇磷。
大樹大十圍，枝葉日敷蕃。
願培百尺土，庇此千歲根。